**Isonevan tuulivoimapuisto** on Pohjois-Pohjanmaalla Siikajoen Isonevan ympäristössä sijaitseva tuulivoimapuisto, jossa toimii 21 tuulivoimalaitosta. Niiden kokonaiskapasiteetti on 126 megawattia ja vuosituotanto on noin 330 gigawattituntia. Voimalat on rakentanut Taaleri Energia Oy & Intercon Energy yhdessä ja ne omistaa rahoitusyhtiö Taaleri SolarWind II yhtiön Isonevan Tuulipuisto Oy kautta. SolarWind II on Taaleri Energian ja sijoittajien yhteisomistuksessa. Voimaloita operoi Taaleri Energia Oy.

Yleistä
-------

Tuulivoimapuisto sijaitsee Siikajoella noin 70 kilometriä Oulusta lounaaseen päin ja Raahesta 35 kilometriä itään päin. Voimala-alue on Raaheen tulevan valtatien 8 pohjoispuolella. Seutu on vaihtelevaa ja pääosin asumatonta maastoa, jossa rämesuot, aapasuot sekä entiset rantadyynit ja -kivikot vuorottelevat. Alueen läpi virtaa Majavaojan vesistöalue. Tuulipuiston pituus on 6 kilometriä, leveys 4 kilometriä, ja kaikki voimalaitokset sisällensä sulkevan alueen pinta-ala on alle 10 neliökilometriä. Voimalat sijaitsevat 20–35 metriä mpy.

Tuulivoimalaitokset ovat tanskalaisen Vestasin valmistamaa Vestas V162-mallia, jonka tuuliturbiinin halkaisija 162 metriä, ja jonka kapasiteetti on 6,9 megawattia.

Tuulipuistosta on kaksi tieyhteyttä, toinen on etelään valtatielle 8, ja toinen koilliseen Siikajokea seuraavalle seututielle 807. Voimaloiden välille on rakennettu huoltoteitä ja voimaloiden tuottama sähkö johdetaan maakaapeleilla Kotinkankaalla sijaitsevalle sähköasemalle. Siellä sähkö johdetaan 110 kilovoltin siirtolinjalla 6,5 kilometriä Siikajoen pohjoispuolella sijaitsevan Vartinojan tuulivoimapuiston sähköasemalle. Sieltä siirtolinja jatkaa itään päin liittyen siellä kantaverkkoon.

Historiaa
---------

Vuonna 2013 hanketta kutsuttiin nimellä Vartinojan–Isonevan tuulivoimapuisto ja sen toimijaksi mainitaan tuolloin TerraWinD Oy, jonka nimi muuttui tammikuussa 2012 nimelle Isonevan Tuulipuisto Oy. Siinä haettiin 9–44 tuulivoimalan pystyttämistä. Tässä toteutunutta hanketta voidaan kutsua nimellä Isoneva 1, sillä sille on haettu lupaa laajentaa (Isoneva 2). Isoneva 1 on ollut kokonaan Taaleri Energia Oy suunnittelema. Hankkeen ympäristövaikutusten arviointimenettely (YVA) saatiin päätökseen vuonna 2013. Sen ensimmäinen lainvoimainen osayleiskaava on päivätty syyskuuhun 2016, joka syntyi kun kunnanvaltuuston toukokuussa 2014 tekemästä osayleiskaavasta tehdyt valitukset käsiteltiin Korkeimmassa hallinto-oikeudessa.

Rakennusluvassa on voimaloiden lukumääräksi ilmoitettu 22 ja suurin sallittu korkeus on 210 metriä. Rakennuslupaan haettiin muutosta saada korottaa voimaloiden enimmäiskorkeutta 230 metriin, mutta ELY-keskus vaati heinäkuussa 2020 tekemässään päätöksessään, että sen toteuttamiseksi on järjestettävä uusi YVA-menettely.

Tuulipuiston on rahoittanut Taaleri SolarWind II-rahasto, johon kuuluu (2021) Euroopan investointipankki, Keskinäinen Eläkevakuutusyhtiö Ilmarinen, Keskinäinen Eläkevakuutusyhtiö Varma, Euroopan jälleenrakennus- ja kehityspankki, Obligo Global Infrastuktur II -rahasto, Kirkon eläkerahasto, Nordic Environment Finance Corporation (NEFCO), Taaleri-konserni, Taaleri Energian tiimi sekä laaja joukko eläkerahastoja, säätiöitä ja perheyhtiöitä. Suomen Voima Oy on ostanut tuulivoimasta saatavaa sähköä 15 vuoden sopimuksella. Vestas vastasi tuulivoimaloiden toimittamisesta ja vastaa niiden huollosta seuraavien 35 vuoden ajan. Tuulipuisto valmistui helmikuussa 2023 ja se käsittää 21 tuulivoimalaitosta.

Tuulipuistolle on ollut käynnissä myös laajennushanke Isoneva 2 kuudelle lisävoimalalle. Pohjois-Suomen hallinto-oikeus kuitenkin kumosi siihen liittyvän kunnan osayleiskaavapäätöksen kesäkuussa 2022.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7  Taaleri SolarWind II -rahasto rakentaa 252 megawattia uutta tuulivoimaa Suomeen *taalerienergia.com*.  4.6.2021. Helsinki:  Taaleri Energia Oy. Viitattu 20.11.2023.
2. 1 2 3 4 5 6 7 8  Isonevan tuulipuisto *isonevantuulipuisto.fi/*. Helsinki:  Taaleri Energia Oy. Viitattu 20.11.2023.
3. 1 2 3  Isoneva *www.thewindpower.net*.  4.9.2023. Ranska:  The Wind Power. Viitattu 20.11.2023. (englanniksi)
4. 1 2 3 4 5 6  Isonevan tuulivoimapuisto, Siikajoki (sijainti maastokartalla) *Karttapaikka*. Helsinki:  Maanmittauslaitos. Viitattu 20.11.2023.
5. 1 2 3  Isoneva - Vartinoja 110 kV voimajohto (lunastusilmoitus) *maanmittauslaitos.fi*.  23.3.2023. Helsinki:  Maanmittauslaitos. Viitattu 22.11.2023.
6. 1 2 3  Isonevan tuulivoimapuiston osayleiskaavan laajennus (PDF) (osayleiskaava, s. 5, 7, 10) *siikajoki.fi*.  17.1.2019. Siikajoki:  Siikajoen kunta/Intercon Energy. Viitattu 20.11.2023.
7. 1 2  Raahen itäiset tuulivoimapuistot (PDF) (s. 24, 34) *Natura-arviointi*.  14.2.2013. Oulu:  FCG Suunnittelu ja tekniikka Oy / Suomen Hyötytuuli Oy, PVO-Innopower, Metsähallitus. Viitattu 20.11.2023.
8. ↑  Vestas V162/6.0MW *www.thewindpower.net*.  24.6.2023. Ranska:  The Wind Power. Viitattu 20.11.2023. (englanniksi)
9. ↑  Isonevan Tuulipuisto Oy *kauppalehti.fi*. Helsinki:  Kauppalehti/Alma Talent Oy. Viitattu 20.11.2023.
10. 1 2 3  Siikajoen Isoneva I tuulivoimahankkeen muutos (PDF) (rakennusluvan muutos: POPELY/1191/2019 (päätös))  14.7.2020. Oulu:  Pohjois-Pohjanmaan ELY-keskus. Viitattu 22.11.2023.
11. ↑  Tuikkala, Kristiina: Iso­ne­van tuu­li­voi­ma-alueen laa­jen­nus­kaa­va nurin *siikajokilaakso.fi*.  22.06.2022. Oulu/Kaleva365 Oy:  Siikajokilaakso. Viitattu 20.11.2023.

Aiheesta muualla
----------------

* Isonevan tuupuisto (verkkosivut)
* Taaleri Energia (verkkosivut)